የኢትዮጵያ ንግድ ሥራዎች ኮርፖሬሽን በ3.8 ቢሊዮን ብር እንዲቋቋም ተወሰነ
የኢትዮጵያ እህል ንግድ ድርጅትን ጨምሮ አራት የመንግሥት የልማት ድርጅቶች ተዋህደው የኢትዮጵያ የንግድ ሥራዎች ኮርፖሬሽንን በ3.8 ቢሊዮን ብር የተፈቀደ ካፒታል ሊመሠርቱ ነው፡፡የኢትዮጵያ የንግድ ሥራዎች ኮርፖሬሽንን ለመመሥረት ተዋህደው እንዲሠሩ የሚደረጉት የኢትዮጵያ እህል ንግድ ድርጅት፣ የኢትዮጵያ ንግድ ድርጅት (አለ በጅምላ)፣ የኢትዮጵያ አትክልትና ፍራፍሬ ገበያ አክሲዮን ማኅበር (ኢትፍሩት) እና የኢትዮጵያ ግዥ አገልግሎት ድርጅቶች ናቸው፡፡የሚኒስትሮች ምክር ቤት እነዚህ ድርጅቶች በአንድ ኮርፖሬሽን ሥር ተዋህደው እንዲሠሩና የሚያስፈልጋቸውን የተፈቀደና የተከፈለ ካፒታል መጠንም ወስኗል፡፡እንደ ምንጮች ገለጻ አራቱን ድርጅቶች በማጣመር የሚቋቋመው ኮርፖሬሽን የተፈቀደ ካፒታሉ 3.8 ቢሊዮን ብር እንዲሆን ሲወስን፣ የተከፈለ ካፒታሉ ደግሞ 959.1 ሚሊዮን ብር እንዲሆን ተወስኗል፡፡ ይህም የተከፈለ ካፒታል በዓይነትና በጥሬ ገንዘብ ከአራቱም ድርጅቶች የሚዋጣ ነው፡፡የካፒታል መዋጮው መጠን እንደሚያሳየው አለ በጅምላ ትልቁን ድርሻ ይዟል፡፡ ኮርፖሬሽኑ ከሚኖረው 959.1 ሚሊዮን ብር የተከፈለ ካፒታል ውስጥ አለ በጅምላ 500 ሚሊዮን ብር፣ የኢትዮጵያ እህል ንግድ ድርጅት 354.4 ሚሊዮን ብር፣ ኢትፍሩት 84.6 ሚሊዮን ብር፣ ግዥ አገልግሎት ድርጅት ደግሞ 20.1 ሚሊዮን ብር ያዋጣሉ፡፡አራቱ ድርጅቶች ተሳስረው እንዲሠሩ የሚያስችላቸው ኮርፖሬሽን በቅርቡ ሥራ አስፈጻሚ ተሰይሞለት ወደ ሥራ ይገባል ተብሎ ይጠበቃል፡፡ ድርጅቶቹ በአንድ ኮርፖሬሽን ሥር ሆነው እንዲሠሩ ከመወሰኑ ቀደም ብሎ ለየብቻቸው ራሳቸውን ችለው ሲሠሩ ቆይተዋል፡፡ ኮርፖሬሽኑ ከተዋቀረ በኋላ የራሱ አደረጃጀት እንደሚኖረው የገለጹት ምንጮች፣ በኮርፖሬሽኑ ሥር አራቱንም ድርጅቶች የሚከተሉ ክፍሎች ይኖራሉ፡፡በአወቃቀሩ መሠረት ለምሳሌ በኮርፖሬሽኑ ሥር የሆነው የግዥ አገልግሎት ድርጅት ለሦስቱም ድርጅቶች የሚያስፈልጋቸውን ዕቃ ሊገዛ የሚችልበት አሠራር ይኖረዋል፡፡ አለ በጅምላም የሚያስመጣቸውን ዕቃዎች በኢትፍሩት ቅርንጫፎች ሊያከፋፍል የሚችልበት መንገድም የሚያመቻች አሠራር ይኖረዋል፡፡የኢትፍሩትን ምርቶች ደግሞ አለ በጅምላ እንዲያከፋፍል፣ የኢትዮጵያ እህል ንግድ ድርጅትም በተመሳሳይ መንገድ አለ በጅምላንና ኢትፍሩትን በመጠቀም ለገበያ የሚያቀርባቸውን ምርቶች መሸጥ የሚችልበትን ዕድል በመፍጠር፣ ድርጅቶቹ በቅንጅት እንዲሠሩ ያስችላቸዋል ተብሏል፡፡ ካፒታላቸውም በድምር የሚንቀሳቀስ በመሆኑ ያላቸውን ሀብት በጋራ ይጠቀማሉ፡፡ለየብቻ ይዘዋቸው የነበሩትን መጋዘኖች ጭምር ሁሉም እንዲጠቀሙበት የሚደረግ መሆኑን የተገኘው መረጃ ያስረዳል፡፡ ኮርፖሬሽኑ ተጠሪነቱ ለንግድ ሚኒስቴር ይሆናል፡፡  